Polisiemotorfiets tref kind buite rugbystadionDie Toyota-stadion in Bloemfontein (Foto: Cheetahs Rugby/Facebook) ŉ Kind het Saterdag geringe beserings opgedoen buite die rugbystadion in Bloemfontein waar die Springbokke teen Wallis kragte gemeet het. Sers. Sinah Mpakane, woordvoerder van die polisie, het gesê die polisie was op patrollie in die gebied toe die kind skielik voor die motorfiets ingehardloop het. Die voorval het omstreeks 15:40 naby een van die hekke van die stadion gebeur. “ŉ Saak van roekelose bestuur word ondersoek,” het sy gesê. “Die ondersoek duur voort en die polisie wag nog op verdere inligting.” Die identiteit van die kind is nog nie bekendgemaak nie. ŉ Maroela-leser het laat weet die voorval het by hek 8 van die stadion plaasgevind. “Die kind het op en af gehardloop en gelag en toe was daar net ŉ slag,” het hy gesê.